Henriette Kjær (KF), 1998-04-02:
Det er en kendt sag, at unge - ja sågar dem, vi kan kalde børn - både drikker og drikker for meget.
Det viser den ene undersøgelse efter den anden, og vi er simpelt hen verdensmestre i ung druk her i Danmark.
Derfor er det også et problem, jeg tager meget alvorligt, og som De Konservative tager meget alvorligt.
Der skal gøres en indsats på en lang række områder for at få nedsat forbruget blandt de helt unge.
Dette lovforslag kan måske være med til at sende et signal til forældrene og til de unge selv om, at man fra samfundets side ikke synes, det er nogen god idé, at unge under 15 år bruger deres sparepenge på øl og spiritus.
Ja, vi kan med dette lovforslag signalere, at vi ønsker en omlægning af de unges drukvaner.
Men vi må fra konservativ side stå helt fast på, at det er forældrenes ansvar at holde øje med deres børn og sørge for, at børnene får nogle fornuftige alkoholvaner.
Dette lovforslag må ikke blive en sovepude for hverken forældre eller andre, der til daglig beskæftiger sig med børn, og skal vi have ændret de unges drukvaner, skal der også sættes ind på en lang række andre områder.
Det, vi skal frem til, er, at de unge drikker mindre og begynder at drikke senere.
Den opgave skal forældrene være med til at løse. Det er meget vigtigt for mig at slå helt fast, at det for fremtiden ikke er butiksejerne, købmanden, der skal opdrage vores børn og give dem fornuftige alkoholvaner.
Det er os selv, det er forældrene. Som jeg sagde før, skal det her tiltag ikke stå alene. Vi vil meget gerne støtte de initiativer, regeringen i øvrigt har fremlagt, og som også står nævnt i lovforslaget.
Det drejer sig om en skrappere kurs over for markedsføring af alkohol, der i særlig grad retter sig mod unge, og at man indfører en decideret alkoholpolitik på skoler og uddannelsessteder, som vi kender det fra flere og flere virksomheder.
Det er jo en kendt sag, at eleverne på ungdomsuddannelserne holder såkaldte morgenfødselsdage, hvor de mødes hjemme hos den, der nu har fødselsdag, og så drikker de ualmindelig meget gammel dansk og spiser ualmindelig få rundstykker.
Det siger sig selv, at de unge er halvt bedøvet, når de møder i skole, og dér mener jeg, at man på skolerne bør have en klar politik på det område: Berusede, ja, bare påvirkede elever skal ikke tolereres; de skal sendes hjem, og forældrene skal have besked. Desuden mener jeg, at forældrene allerede på folkeskoleniveau skal tilskyndes til at tage et ansvar for deres børns omgang med alkohol, at man målrettet skal gøre alkohol til et tema i undervisningen, bruge tekster i dansk eller samfundsfag, der omhandler problematikken, at justitsministeren skal stramme op på bevillingssiden, så værtshuse og andre udskænkningssteder rammes hårdere, hvis de serverer alkohol til unge under 18 år. En bøde på 300 kr. til tjeneren og 600 kr. til restauratøren er for lidt. Bøderne skal hæves, og spiritusbevillingen bør simpelt hen komme i fare, hvis en restauratør tre gange eller et andet antal gange forbryder sig mod restaurationsloven. Desuden håber jeg, at erhvervsministeren - det tror jeg
det må være - eller justitsministeren vil indlede forhandlinger med branchen om at stoppe restauranternes dobbelt op og happy hour fremstød, der direkte retter sig mod skoleelever.
Men stadig væk: Forældrene har det endelige ansvar.
Det gælder også, når det er de mere problemfyldte spørgsmål, det handler om.
Vi siger altså ja til det her lovforslag, men med den holdning, at det ikke kan stå alene, hvis vi virkelig ønsker at nedsætte de unges alkoholforbrug.